**EPIDEMIOLOŠKE MJERE ZA DJELATNIKE TIJEKOM NASTAVNE GODINE 2021./2022. DOK TRAJE PROGLAŠENA EPIDEMIJA COVID-19 VIRUSA – dopuna od 5.11.2021.**

**PRIJE DOLASKA NA POSAO U ŠKOLU**

1. Djelatnici koji nisu cijepljeni i koji nisu preboljeli COVID-19 unazad devet mjeseci obvezno mjere tjelesnu temperaturu svaki dan prije dolaska na posao te u slučaju povećane tjelesne temperature ne dolaze na posao, već se javljaju telefonom ravnatelju i izabranom liječniku obiteljske medicine, kako je navedeno u nastavku.

2. S povišenom tjelesnom temperaturom, respiratornim simptomima i drugim simptomima zarazne bolesti nije dopušteno raditi, brinuti se o djeci niti dolaziti u prostor poslodavca, odnosno ustanove, što je i inače nužno u radu ovakvih ustanova. Djelatnici s povišenom tjelesnom temperaturom i/ili respiratornim simptomima odmah napuštaju radna mjesta.

3. Ponijeti maske za lice – ako su perive maske djelatnik treba brinuti da budu oprane i spremne za korištenje za naredni radni dan.

4. Pridržavati se kod dolaska na posao svih propisanih epidemioloških mjera kod korištenja javnog prijevoza, te koristiti maske u slučaju prijevoza osobnim automobilom s više djelatnika u autu i izbjegavati bilo kakav fizički kontakt kod putovanja u/iz škole.

**POSTUPAK KOD ULASKA/IZLASKA DJELATNIKA U ŠKOLU**

1. Svi učitelji matične škole koji započinju s radom 1. sat prema rasporedu dužni su doći/ući u školu 15 minuta prije ulaska učenika u školu, odnosno do 7:25. Svi učitelji područne škole koji započinju s radom 1. sat dužni su doći na posao 15 minuta prije ulaska razreda u kojem imaju nastavu.

2. Stavljanje maske na lice prije ulaska u školu. Maske za lice potrebno je nositi pravilno i to tako da cijelo vrijeme prekrivaju usta i nos.

3. Dezinfekcija ruku na ulazu u školu.

4. Upisivanje u evidenciju ulaska u školu. Upisuje se ime i prezime i vrijeme ulaska u ustanovu. Ne upisuju se vrijednosti temperature ili respiratorni problemi, budući da je djelatnik (koji nije cijepljen) kod kuće dužan utvrditi postojanje istih i u slučaju temperature ili respiratornih problema ne dolazi u školu. Djelatnici koji su cijepljeni, a koji osjećaju simptome temperature ili respiratorne probleme ili znakove zaraze virusom COVID-19 također ne dolaze u školu.

5. Izbjegavanje zadržavanja i grupiranja na ulazu u školu.

6. Djelatnik koji je završio s nastavom i nema drugih obveza (nadgledanje izlaska učenika, nadgledanje ulaska učenika putnika u autobus ili drugi poslovi u školi) treba u što je moguće kraćem roku, bez bespotrebnog zadržavanja i komunikacije s drugim djelatnicima napustiti školu, osim u slučaju čekanja javnog prijevoza ili drugog djelatnika s kojim zajedno putuje.

7. Prilikom izlaska iz škole djelatnik je dužan upisati vrijeme izlaska iz ustanove u evidenciju na izlazu iz škole.

**BORAVAK DJELATNIKA U ŠKOLI IZVAN UČIONICE**

1. Obvezno je nošenje maske prilikom prolaska hodnikom, holom, drugim zajedničkim prostorijama, kod boravka u zbornici, u učionicama za vrijeme nastave, kod međusobne komunikacije djelatnika i komunikacije djelatnika s drugim odraslim osobama.

2. Održavanje socijalne distance od 2m prema svim djelatnicima, učenicima i drugim osobama koje dolaze u školu.

3. Izbjegavati bilo kakav fizički kontakt s drugim djelatnicima, učenicima i drugim osobama koje dolaze u školu, osim u slučaju potrebe za pružanjem prve pomoći ili njege nekoj osobi.

4. Izbjegavati bilo kakvo grupiranje - boravak u istoj prostoriji s većim brojem osoba (zbornica) i u slučaju potrebe koristiti ostale slobodne prostore škole u vrijeme kad učitelj nema nastavu.

5. Dobro i redovito provjetravati prostorije u kojima se okupljaju djelatnici ili se nalazi veći broj djelatnika u isto vrijeme i prostorije u kojima djelatnici dolaze u kontakt s roditeljima učenika.

6. Voditi brigu (spremači, učitelji koji nemaju nastavu, svi ostali djelatnici) tko od osoba koje nisu djelatnici ili učenici škole ulazi u školu.

7. Učitelji koji ne predaju u nekom razrednom odjeljenju, kao i ostali djelatnici (osim ravnatelja i stručnih suradnika) trebaju izbjegavati ulazak u učionice i druge prostorije u kojima borave djeca.

8. Zajedničku opremu koju koristi veći broj djelatnika (tipkovnica i miš računala, nastavna sredstva i pomagala koja se dodiruju od više osoba tijekom dana, ostala aparatura u školi koju koristi i dodiruje više osoba tijekom dana) treba dezinficirati sredstvom za dezinfekciju prije dodirivanja.

9. Preporučuje se korištenje vlastitog pribora za jelo, šalica i čaša.

10. Oprati ruke sapunom i tekućom vodom nakon nastave s jednom razrednom skupinom, odnosno prije ulaska u drugu razrednu skupine i u svim drugim slučajevima kada je to potrebno radi održavanja higijene ruku.

11. Pridržavati se uputa o organizaciji nastave i izbjegavati sve aktivnosti izvan razreda koje bi narušile održavanje epidemioloških mjera.

12. Djelatnicima je zabranjeno na bilo koji način poticati učenike, druge djelatnike ili osobe koje dolaze u školu na nepridržavanje epidemioloških mjera i promovirati stavove protiv epidemioloških mjera ili cijepljenja tijekom boravka u školi.

13. Djelatnici su dužni, osobe (druge djelatnike ili osobe koje dolaze u školu) koje ne poštuju epidemiološke mjere u školi na isto upozoriti, a u slučaju da i nakon toga nastave kršiti mjere prijaviti ravnatelju škole.

**ZA VRIJEME BORAVKA UČITELJA U UČIONICI**

1. Maske su obavezne za sve učitelje i druge djelatnike škole tijekom cijelog boravka u školi i tijekom boravka u učionici odnosno odgojno-obrazovnoj grupi; Iznimno cijepljeni učitelji razredne nastave kao i učitelji razredne nastave koji su unazad 12 mjeseci preboljeli COVID-19 ne trebaju nositi masku kada borave u svojem razrednom odjelu odnosno u svojoj odgojno-obrazovnoj grupi.

2. Obvezno je nošenje maski za učitelje u učionici u kojoj se miješaju učenici različitih razrednih odjeljenja prilikom održavanja izborne nastave, dodatne i dopunske nastave i izvannastavnih aktivnosti

3. Djecu/učenike tijekom nastavnog procesa treba upozoravati i ukazivati na potrebu pridržavanja epidemioloških mjera koje su za njih propisane.

4. Voditi računa o redovitom provjetravanju prostorija tijekom nastave, a kada je to moguće ostaviti otvorene prozore tijekom nastave. Kad je lijepo vrijeme, preporučuje se ostaviti otvorene prozore tijekom odgojno-obrazovnoga rada (npr. jedan sprijeda, jedan straga). Prostoriju treba provjetriti nakon završetka nastavnog sata i tijekom velikih odmora. Ako su u prostoriji prozori na kip, oni stalno trebaju biti otvoreni.

5. Održavati fizičku distancu prema učenicima tijekom nastave od najmanje 1,5 do 2 metra. Izbjegavati svaki fizički kontakt s učenicima kada to nije nužno potrebno.

6. Pridržavati se uputa o organizaciji nastave i izbjegavati svaki način rada u razredu koji bi narušio održavanje epidemioloških mjera.

**POSTUPANJE U SLUČAJU SUMNJE U ZARAZU UČENIKA/DJELATNIKA, PROSTOR ZA IZOLACIJU I NAČIN IZOLIRANJA**

1. Postupanje u slučaju sumnje u zarazu kod djeteta kod kuće propisano je u epidemiološkim mjerama za učenike. U slučaju sumnje da učenik ima simptome Covid-19 zaraze i kojeg treba izolirati u posebnoj prostoriji za izolaciju postupa prema utvrđenom protokolu za takve situacije (vidi dokument Organizacija rada škole u školskoj godini 2021./2022. prema epidemiološkim mjerama za vrijeme trajanja epidemije COVID-19).

2. Prostorija za izolaciju u matičnoj školi je prostorija u kojoj se odvijala prehrana djelatnika. Prostorija za izolaciju u područnoj školi je prostorija učionice glazbene kulture.

3. Kod pojave znakova bolesti koji upućuju na moguću zarazu COVID-19 (povišena tjelesna temperatura – pod pazuhom 37,2, simptomi respiratornih bolesti – kašalj, poteškoće u disanju, grlobolja, poremećaj osjeta njuha i okusa i gastrointestinalne smetnje – proljev, povraćanje i bol u trbuhu) kod djelatnika, on je odmah i neodgodivo dužan napustiti ustanovu ukoliko se nalazi u školi na radnom mjestu i to na način da odmah telefonski ili na drugi najprimjereniji način o tome obavijesti ravnatelja ili dežurnog učitelja, ne dodiruje nikakve površine u školi i najkraćom mogućom rutom bez zadržavanja i razgovora s bilo kime napušta školu. Djelatnik je odmah po napuštanju škole dužan telefonom se javiti izabranom liječniku obiteljske medicine koji odlučuje o testiranju.

4. Ukoliko djelatnik utvrdi mogućnost zaraze kod kuće, ostaje kod kuće i javlja se telefonom najprije izabranom liječniku obiteljske medicine koji odlučuje o testiranju, a potom ravnatelju škole.

5. Kad se kod djelatnika utvrdi zaraza COVID-19, postupa se sukladno odluci nadležnog epidemiologa.

6. Djelatnik kojeg odredi ravnatelj da privremeno nastavi rad u razredu kod djelatnika koji je napustio školu zbog sumnje u zarazu dužan je kod ulaska u učionicu u kojoj je zaraženi djelatnik boravio staviti masku, odmah otvoriti sve prozore, dezinficirati sve dodirne radne površine i nastaviti rad s učenicima u učionici.

**DJELATNICI S KRONIČNIM BOLESTIMA**

1. Djelatnicima odgojno-obrazovnih ustanova s kroničnim bolestima koje možebitno predstavljaju veći rizik za razvoj težih oblika bolesti COVID-19 (djelatnici s respiratornim, kardiovaskularnim, malignim bolestima, dijabetesom, imunodeficijencijama) preporučuje se cijepljenje.

2. Potvrdu o eventualnom visokom riziku za rad cijepljenih djelatnika s kroničnim bolestima u odgojno-obrazovnoj ustanovi za djelatnika donosi liječnik obiteljske medicine. Takvi djelatnici mogu, ako je to organizacijski moguće, obavljati nastavni rad od kuće.

*Ovaj dokument sadrži epidemiološke mjere za djelatnike, dok se sve druge upute o početku nastave, organizaciji ulaska i izlaska učenika, trajanju sati, odmora, dolasku i odlasku učenika i djelatnika iz škole, korištenju i rasporedu korištenja učionica, rasporedu čišćenja i dezinfekcije učionica i dvorane, načinu odvijanja prehrane, odlaska na toalet i odmore učenika nalaze u posebnom dokumentu Organizacija rada škole u šk. god. 2021./2022. prema epidemiološkim mjerama za vrijeme trajanja epidemije Covid-19. Svi učitelji dužni su se upoznati i pridržavati ovih mjera, kao i mjera propisanih u dokumentu za učenike i dokumentu za roditelje i ostale posjetitelje škole te uputa o organizaciji rada škole. Ovaj dokument podložan je dopunama i promjenama, a sve ovisi o epidemiološkoj situaciji i Uputama Hrvatskog zavoda za javno zdravstvo.*